SPRÁVA ZO ZAHRANIČNEJ PRACOVNEJ CESTY
15/2019
1.  Účastník ZPC:

doc. Ing. Martina Fikselová, PhD., pracovisko: FBP SPU Nitra, delegát SR pre Horizont 2020,  oblasť Potravinová bezpečnosť, udržateľné poľnohospodárstvo a lesné hospodárstvo, morský a námorný výskum a výskum v oblasti vnútrozemských vôd   a biohospodárstvo;  znalosť  jazyka: anglický /C1

2.  Zahraničná pracovná cesta:

Belgicko, Brusel, cesta vykonaná v dňoch 14 - 15. 1. 2019, EK, Rue Froissart 36-1040 Brusel, 
18. rokovanie programového výboru Horizont 2020, SC 2,  spôsob financovania: cestovné:  EK, ostatné:  CVTI SR.
3.  Rámcový program pobytu:

    14. január 2019 – cesta do Bruselu; 
    15. január 2019 – rokovanie Programového výboru a cesta do Nitry.

4.  Stručný priebeh rokovaní, resp.  študijného pobytu:
Rokovanie prebiehalo v súlade s navrhnutým  programom. 
- 9:30- 9:45 hod. John Bell (DG RTD) a N. Sauze-Vandevyver (DG AGRI) privítali prítomných ako aj nových zástupcov PC  a  požiadali o schválenie navrhnutého programu ako aj zápisu z posledného PC zasadnutia. Informovali o uskutočnených podujatiach a o tých, ktoré sa pripravujú v najbližšom období. 
- 9.45- 11.30 hod.  Davide Amato (DG RTD) stručne informoval o aktuálnych zmenách v rámci modifikácie pracovného programu pre obdobie 2020. Požiadal, aby boli prípadné pripomienky ČŠ zaslané EK písomne v termíne do 22.1.2019. Nový draft dokumentu by mal byť ČŠ dodaný koncom januára 2019. Marc Duponcel (DG-AGRI) osobitne odôvodnil pridanie nových individuálnych výziev v rámci častí SFS  a RUR.
V diskusii Nemecko upozornilo na výzvu FNR-04-2020 a nezvyčajne vysoký rozpočet naplánovaný pre túto výzvu, vo výške  34 miliónov eur. Francúzsko sa dožadovalo vysvetlenia, čím sa EK inšpirovala pri tvorbe FNR výziev z hľadiska množstva rozličných tematík a rozpočtov. Španielsko podporilo Nemecko s otázkou na rozpočet výzvy FNR-04-2020, žiadalo vyššie zastúpenie tzv. RIA akcií resp. IA v porovnaní s CSA. Pripomienkovalo chýbajúci viacčlánkový prístup, pýtalo sa na možné prekrývanie s SC 5 a žiadalo modifikovať TRL ako aj rozpočty naplánované pre jednotlivé výzvy. Belgicku boli nejasné indikácie rozpočtov pre niektoré výzvy, viaceré krajiny vyjadrili nejasnosti ohľadom konkrétnych tém. 
EK prisľúbila, že napr. TRL prehodnotí a chyby opraví, snažila sa vysvetliť dôležitosť veľkých pilotných projektov a ich priorít ako aj chýbajúci viacčlánkový prístup vo výzvach.
- 11:45-  12:00 hod. EK (J. Suominen) stručne prezentoval aktuálny stav v príprave nového programu  Horizont Európa. Vysvetlil stanovisko Európskej Rady, stav prípravy jednotlivých klastrov a ich názvov. Informoval o stave jednaní v Európskom parlamente ako aj navrhovaných redukciách v rozpočte pre klaster FNR. Taktiež o snahe pridať k názvu klastru slovo poľnohospodárstvo. Zdôraznil, že všetko je v stave diskusií a nič nie je zatiaľ uzavreté. 
V diskusii Nemecko podporilo myšlienku pridať k názvu klastra Potravinové a prírodné zdroje aj slovo poľnohospodárstvo a navrhovalo ďalej lepšie zapracovanie problematiky bioekonómie a životného prostredia. Španielsko sa pripojilo k myšlienke lepšieho zapracovania poľnohospodárstva, nielen v názve ale aj v obsahu.
- 13:30- 14:15 EK prezentovala výsledky hodnotenia  z druhostupňového podania výziev 2018. Predstavila všeobecné štatistiky, termíny, nasledujúce kroky. Celkovo ide o 35 tém s požadovaným rozpočtom 1124 miliónov EUR, úspešnosť v rámci jednostupňového podania sa pohybovala na úrovni 29 % a v rámci druhého stupňa 41 %. 3 projekty boli hodnotené hodnotitelmi zo Slovenska. Medzi najúspešnejší sektor patrili vysoké školy a univerzity (26 %). Predstavil sa zoznam najúspešnejších organizácií v rámci podaných žiadostí. 
V diskusii Francúzsko požadovalo zapracovať štatistiku ohľadom národnej participácie v podaných projektoch, špeciálne informáciu ohľadom národnej participácie pri jednostupňovom podaní. Túto myšlienku podporilo aj Španielsko, ktoré sa tiež dožadovalo informácie ako budú financované projekty na tzv. rezervnom zozname, či bude dostupný dodatočný rozpočet na financovanie týchto projektov. Holandsko podporilo Španielsko v predmetnej požiadavke aj s odôvodnením aby bolo financovaných viac tém s potravinárskou problematikou, k čomu sa pripojili aj Portugalsko, Taliansko, Bulharsko a Poľsko.
EK odpovedala, že štatistiky ohľadom  národnej participácie v podaných projektoch zapracuje a odprezentuje na najbližšom stretnutí PV. Vysvetlila, že zatiaľ je rozpočet limitovaný na financovanie projektov z tzv. rezervného zoznamu avšak ak by sa dodatočný rozpočet našiel, vezme predmetné požiadavky ČŠ do úvahy.
- 13:30-13: 45 Tshikuna Pierre (DG-RTD) informoval o novom IT systéme AGM. Zdôraznil nutnosť vyplnenia profilu organizácie ako aj osobného profilu pre refundáciu nákladov spojených s cestovaním na PV ako aj nutnosť zaslania všetkých dokladov (lístkov, letenky atď) do 30 dní po ukončení PV.
-13.45-15.00 hod. prof. Reko Leino (Fínsko) predstavil správu nezávislých pozorovateľov z dvojstupňového podania projektov výzvy 2018 a jednostupňového podania témy RUR-20-2019. Vysvetlil metodológiu, monitoring, doporučenia a záverom vyjadril všeobecnú spokojnosť s hodnotiacim procesom.
V rámci časti „A.O.B“ boli stručne  odprezentované základné informácie ohľadom IBF (International Bioeconomy Forum):  uskutočnených akciách, členoch, členstve.
Ďalšie stretnutie PV sa uskutoční 12. februára 2019.

5.  Odporúčané závery:
Informovať slovenskú vedeckú komunitu o priebehu zverejňovania dokumentov ako aj novom rámcovom programe napr. v rámci vedeckých podujatí, odborných a vedeckých publikácií. 
Podporiť v rámci písomných pripomienok zapracovanie novej výzvy vo WP2020  pre NCP spoluprácu, ktorá v rámci modifikácie WP 2020 chýba.

6.   Prehľad prinesenej dokumentácie a miesto jej uloženia
Prinesená dokumentácia je u delegáta a je neverejná.

7.   Osobitne vyhodnotený očakávaný prínos ZPC

8.    Spôsob zverejnenia výsledkov ZPC, prenos získaných informácií
podľa charakteru a potreby

Súhlasím so zverejnením správy na internete

Správu vypracoval: Martina Fikselová         		                  ......................................
Dátum: 23.1.2019
								
Správu schválil:  prof. RNDr. Ján TURŇA, CSc., generálny riaditeľ  ......................................